Il-Kummissjoni ħabbret illum miżuri ddettaljati ġodda li se jwittu t-triq sabiex ikun hemm tranżizzjoni bla intoppi għar-regoli l-ġodda tal-VAT (Taxxa fuq il-Valur Miżjud) għall-kummerċ elettroniku li se jidħlu fis-seħħ f'Jannar 2021. Ir-regoli tal-lum jistabbilixxu l-passi meħtieġa sabiex jiġi żgurat li s-swieq online jkunu jistgħu jagħtu sehemhom fil-ġlieda kontra l-frodi tat-taxxa u sabiex jitħaffu l-piżijiet amministrattivi għan-negozji li jbigħu l-oġġetti online. Bħala parti mill-ħidma usa' tal-UE biex tindirizza l-frodi tal-VAT u ttejjeb il-ġbir tal-VAT għall-bejgħ fuq l-internet, il-miżuri l-ġodda ppreżentati llum għandhom jgħinu lill-Istati Membri jirkupraw il-€5 biljun ta' dħul mit-taxxa mitlufa f'dan is-settur kull sena - figura li għandha titla' għal €7 biljun sal-2020. Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “L-UE qed tħejji ruħha għal sistema tal-VAT ġdida fl-2021 sabiex tagħmilha eħfef li l-kumpaniji jbigħu l-oġġetti online u li l-Istati Membri jirkupraw id-dħul mill-VAT mitluf. Il-proposti tal-lum se jippermettu lin-negozji online jistagħnew filwaqt li jiżguraw li n-negozji mhux konformi u l-frodaturi ma jkunux jistgħu jilagħbulhom bil-prezzijiet. Sabiex dan iseħħ, huwa kruċjali li s-swieq online jagħtu s-sehem tagħhom.” Sistema tal-VAT ġdida għall-bejjiegħa online Ir-regoli ta' implimentazzjoni proposti llum se jiżguraw li tkun lesta sistema ġdida tal-VAT għan-negozji li jbigħu l-oġġetti online hekk kif il-qafas il-ġdid jidħol fis-seħħ fl-2021. Ir-regoli jintroduċu pedamenti ġodda għas-sistema li se jkunu meħtieġa sabiex il-kumpaniji online jagħmlu użu sħiħ mis-Suq Uniku tal-UE. Il-portal tan-negozju elettroniku għall-VAT jew il-“Punt Uniku ta' Servizz” stabbilit b'dawn il-miżuri se jippermetti lill-kumpaniji li jbigħu oġġetti online lill-konsumaturi tagħhom jindirizzaw l-obbligi tagħhom fl-UE permezz ta' portal online uniku li jkun faċli biex jintuża u fil-lingwa tagħhom stess. Mingħajr dan il-portal, tkun meħtieġa reġistrazzjoni tal-VAT f'kull Stat Membru tal-UE li fih ikunu jridu jbigħu – sitwazzjoni msemmija mill-kumpaniji bħala waħda mill-akbar ostakli għan-negozji ż-żgħar li jinnegozjaw bejn il-fruntieri. Is-sistema għall-fornituri ta' servizzi elettroniċi ilha fis-seħħ mill-2015 u qed taħdem tajjeb. Niżguraw li l-VAT titħallas meta l-oġġetti jinbiegħu permezz ta' swieq online minn bejjiegħa indipendenti Mill-2021, is-swieq online l-kbar se jingħataw ir-responsabbiltà li jiżguraw li tinġabar il-VAT mill-bejgħ ta' oġġetti li jseħħ fuq il-pjattaformi tagħhom minn kumpaniji li mhumiex tal-UE lill-konsumaturi tal-UE. Il-proposti tal-lum jiċċaraw is-sitwazzjonijiet li fihom il-pjattaformi online jitqiesu li ffaċilitaw bejgħ bejn l-utenti u jiddeskrivu fid-dettall ir-reġistri li jridu jżommu tal-bejgħ imwettaq permezz tal-interfaċċa tagħhom. Peress li s-swieq online se jkunu responsabbli tal-VAT in-nieqes, l-awtoritajiet jistgħu jibqgħu ċerti li se jkunu jistgħu jitolbu t-taxxa dovuta meta bejjiegħa minn barra l-UE ma jikkonformawx mar-regoli. B'mod partikolari, ir-regoli l-ġodda se jiżguraw li l-oġġetti li jinbiegħu minn faċilitajiet tal-ħżin li jinsabu fi ħdan l-UE se jkollhom l-ammont korrett ta' VAT iddebitat, anke meta l-oġġetti jkunu teknikament qed jinbiegħu lill-konsumaturi minn negozji li mhumiex tal-UE. Attwalment, jista' jkun diffiċli għall-Istati Membri li jiksbu l-VAT dovuta fuq oġġetti mibjugħa mill-hekk imsejħa “stabbilimenti ta' eżekuzzjoni”. Ir-regoli tekniċi l-ġodda ġew żviluppati b'konsultazzjoni mal-pjattaformi online stess u mal-awtoritajiet tal-Istati Membri. Huma kkomplementati b'simplifikazzjonijiet tal-VAT sabiex jiżguraw li s-swieq ma jiġux mgħobbija bla bżonn u jkunu jistgħu jkomplu jikkonċentraw fuq l-attivitajiet operatorji prinċipali. Il-passi li jmiss Ir-regoli ta' implimentazzjoni l-ġodda proposti llum issa se jintbagħtu lill-Istati Membri fil-Kunsill għal ftehim u lill-Parlament Ewropew għal konsultazzjoni. Il-Kummissjoni tappella sabiex jintlaħaq ftehim malajr fl-2019 sabiex in-negozji jkunu jistgħu jistennew tranżizzjoni bla intoppi għas-sistema usa' tal-VAT għall-kummerċ elettroniku fl-2021. Sfond Ir-regolamenti ta' implimentazzjoni proposti li ġew ippreżentati llum huma r-regoli ddettaljati meħtieġa għall-iżgurar tat-tħaddim bla intoppi tal-VAT il-ġdida għall-kummerċ elettroniku mill-Istati Membri maqbula f'Diċembru 2017 u li se jidħlu fis-seħħ f'Jannar 2021. Il-miżuri huma segwitu tal-proposti tal-Kummissjoni għal riforma profonda tas-sistema tal-VAT tal-UE ppreżentati f'Ottubru 2017, u l-Pjan ta' Azzjoni dwar il-VAT lejn żona unika tal-VAT fl-UE ppreżentat f'April 2016. Is-sistema komuni tat-Taxxa fuq il-Valur Miżjud (VAT) għandha rwol importanti fis-Suq Uniku tal-Ewropa. Il-VAT hi sors ewlieni u li qed jikber ta' dħul fl-UE, li tiġġenera aktar minn €1 triljun fl-2015, li jikkorrispondi għal 7% tal-PDG tal-UE. Waħda mir-riżorsi proprji tal-UE hi wkoll ibbażata fuq il-VAT. Paġna tad-DĠ TAXUD dwar il-VAT għall-kummerċ elettroniku inkluż it-testi legali Stqarrija għall-Istampa dwar il-ftehim ta' Diċembru 2017 dwar il-VAT għall-kummerċ elettroniku Q&A dwar il-VAT għall-kummerċ-elettroniku Proposta tal-Kummissjoni għar-Riforma tal-VAT tal-UE Pjan ta' Azzjoni dwar il-VAT– Lejn żona unika tal-VAT fl-UE L-istrateġija tas-Suq Uniku Diġitali L-istrateġija tas-Suq Uniku Diġitali - L-Immodernizzar tal-VAT għall-Kummerċ Elettroniku Transfruntier